b'\n_START_ARTICLE_\nVan Gogo muziejus\n_START_PARAGRAPH_\nVan Gogo muziejus (ol. Van Gogh Museum) yra Nyderlanduose, Amsterdame._NEWLINE_\xc5\xa0iame meno muziejuje sukaupta did\xc5\xbeiausia pasaulyje Vincento van Gogo tapybos darb\xc5\xb3 ir pie\xc5\xa1ini\xc5\xb3 kolekcija. Taip pat \xc4\x8dia yra jo am\xc5\xbeinink\xc5\xb3 darb\xc5\xb3: Polio Gogeno, \xc5\xbdor\xc5\xbeo Sera, Klodo Mon\xc4\x97, Anri de Tul\xc5\xabz-Lotreko, Pablo Pikaso._NEWLINE_Muziejus buvo atidarytas 1973\xc2\xa0m. Nuolatin\xc4\x97 muziejaus ekspozicija pasakoja apie Vincento van Gogo gyvenim\xc4\x85 ir jo k\xc5\xabryb\xc4\x85. Joje taip pat pristatoma daugelis jo \xc5\xbeinomiausi\xc5\xb3 paveiksl\xc5\xb3: \xe2\x80\x9eBulvi\xc5\xb3 valgytojai\xe2\x80\x9c, \xe2\x80\x9eMiegamasis Arlyje\xe2\x80\x9c, vienas i\xc5\xa1 trij\xc5\xb3 \xe2\x80\x9eSaul\xc4\x97gr\xc4\x85\xc5\xbe\xc5\xb3\xe2\x80\x9c paveiksl\xc5\xb3 ir kt. Muziejuje organizuojamos parodos apie XIX a. meno istorij\xc4\x85._NEWLINE_2015\xc2\xa0m. \xc5\xa1is muziejus buvo antras pagal lankomum\xc4\x85 \xc5\xa1alyje po Valstybinio muziejaus ir 31-as visame pasaulyje\xc2\xa0\xe2\x80\x93 tais metais j\xc4\xaf aplank\xc4\x97 1,9 milijono turist\xc5\xb3.\n_START_SECTION_\nVagyst\xc4\x97s\n_START_PARAGRAPH_\n1991\xc2\xa0m. i\xc5\xa1 muziejaus buvo pavogta 20 paveiksl\xc5\xb3, tarp kuri\xc5\xb3 buvo ir \xe2\x80\x9eBulvi\xc5\xb3 valgytojai\xe2\x80\x9c, ta\xc4\x8diau po 35 minu\xc4\x8di\xc5\xb3 visi jie buvo rasti apleistame automobilyje. Keli i\xc5\xa1 j\xc5\xb3 buvo ne\xc5\xbeymiai apgadinti. 4 vyrai, tarp kuri\xc5\xb3 2 muziejaus darbuotojai, buvo nuteisti nuo 6 iki 7 met\xc5\xb3 \xc4\xafkalinimo bausm\xc4\x97mis. Manoma, kad \xc5\xa1i vagyst\xc4\x97 buvo did\xc5\xbeiausia \xc5\xa1alies istorijoje nuo II pasaulinio karo._NEWLINE_2002\xc2\xa0m. i\xc5\xa1 muziejaus buvo pavogti du paveikslai. Po vagyst\xc4\x97s buvo sugauti ir nuteisti du vyrai\xc2\xa0\xe2\x80\x93 4,5 met\xc5\xb3 \xc4\xafkalinimui, ta\xc4\x8diau patys pie\xc5\xa1iniai nerasti. Muziejus pasi\xc5\xabl\xc4\x97 100 000 JAV doleri\xc5\xb3 premij\xc4\x85 u\xc5\xbe nauding\xc4\x85 informacij\xc4\x85 apie pie\xc5\xa1inius. 2016\xc2\xa0m. rugs\xc4\x97j\xc4\xaf abu paveikslus Neapolyje rado Italijos finans\xc5\xb3 policija. Pasak muziejaus, abu paveikslai i\xc5\xa1liko palyginus geros b\xc5\xabkl\xc4\x97s.\n_START_SECTION_\nGalerija\n_START_PARAGRAPH_\nKai kurie i\xc5\xa1 muziejaus \xc5\xbeymiausi\xc5\xb3 eksponuojam\xc5\xb3 paveiksl\xc5\xb3:'